**ЧРЕЗ**

ПРЕДСЕДАТЕЛЯ НА

НАРОДНОТО СЪБРАНИЕ

**Г-Н МИХАИЛ МИКОВ**

**ДО**

ЗАМЕСТНИК МИНИСТЪР -

ПРЕДСЕДАТЕЛЯ И

МИНИСТЪР НА ВЪТРЕШНИТЕ

РАБОТИ

**Г-Н ЦВЕТЛИН ЙОВЧЕВ**

**В Ъ П Р О С**

**Относно:** очертаваща се тенденция зазавишаване на жалбите на

граждани срещу служители на МВР за превишаване на правомощията

им

**ГОСПОДИН МИНИСТЪР,**

На основание чл. 90, ал. 1 от Конституцията на Република България и чл. 89 и чл. 90 от Правилника за организацията и дейността на Народното събрание, внасяме следният актуален въпрос:

През последните няколко месеца ясно се очертава тенденция за завишаване на жалбите на граждани срещу служители на МВР за превишаване на правомощията им чрез използване на физическа сила и помощни средства, за което могат да се посочат няколко фрапиращи примера, станали обществено достояние на българските граждани, включително и чрез медиите.

Разбира се, сред множеството примери не може да се пропусне нощта на белия автобус, когато след злощастния опит с този автобус да бъдат изведени от сградата на Народното събрание министри, народни представители, служители от администрацията на парламента, журналисти и други, полицията използва физическа сила и помощни средства, без да има каквато и да е необходимост, в нарушение на изискванията на Закона за МВР.

Вие самият изрично потвърдихте, че след извършената проверка, възложена от прокуратурата, има наказан само един служител, а всички видяха по различните електронни медии, че става дума за много повече от един служител, но явно няма как да бъдат разпознати, тъй като в нарушение на всички правила имаше служители, които носиха маски, а не полицейски знак, за да бъдат разпознаваеми.

На следващо място на 20 септември тази година в репортаж по една национална телевизия, двама млади хора, момче и момиче на 26 и 25 години се оплакаха, че през нощта на 14 септември служители на Първо РУП на СДВР са ги били и арестували неправомерно. Единият от младите хора заяви, че прибирайки се по булеварда пред Първо Районно управление на полицията, е закачил чистачката на микробус, паркиран пред сградата, след което трима полицаи са го задържали за 24 часа за хулиганско поведение, употребявайки ненужна сила, включително и към останалите млади хора, които са придружавали младежа и към които са били отправяни груби и цинични изрази, които дори не могат да се цитират от тази трибуна.

На 22 септември, деня на независимостта, бе опорочен и националния празник, като изключително грубо се погазиха Конституцията и законите на страната. По един безпрецедентен начин служители на полицията са си позволили да късат плакати и да блъскат граждани, които са заявявали своята позиция за оставка на правителството. Това са действия, за които трябва да се понесе съответната отговорност и да бъдат осъдени от всички политически сили, парламентарно и непарламентрано представени.

**ГОСПОДИН МИНИСТЪР,**

На какво основание служителите на МВР са предприели употреба на физическа сила и помощни средства в горепосочените случаи, предприети ли са действия да бъдат проверени и наказани отговорните служители, има ли тенденция за превишаване на полицейските правомощия, както и какви спешни мерки са набелязани и ще бъдат осъществени от ръководството на министерството?

**НАРОДНИ ПРЕДСТАВИТЕЛИ:**